সিরাজগঞ্জের কৃষকের রাতের ঘুম কেড়ে নিয়েছে ট্রান্সফরমার চোরের দল। ট্রান্সফরমার ছাড়াও তারসহ বৈদ্যুতিক সরঞ্জামাদি চুরির ঘটনাও ঘটছে অহরহ। ফলে কৃষকেরা আতংকিত রাত্রি যাপন করছে। প্রতিনিয়ত জেলার কোথাও না কোথাও ট্রান্সফরমার কিংবা বৈদ্যুতিক তার চুরির ঘটনা নিত্ত-নৈমিত্তিক ব্যাপার  হয়ে দাঁড়িয়েছে। প্রশিক্ষিত এ চোরের দল বিদ্যুত্ থাকা অবস্থায়ও ট্রান্সফরমার ও তার চুরি করে নিয়ে যাচ্ছে অনায়াসে। এমনকি কোন কোন এলাকার ট্রান্সফরমার লোহার শিকল পরিবেষ্টিত থাকলেও দুর্ধর্ষ চোরেরা লোহার শিকল কেটে ট্রান্সফরমারের ভিতর মূল্যবান তার ও কয়েল চুরি করে নিয়ে যাচ্ছে। গত এক বছরে সদর উপজেলার বাগাবাটি ইউনিয়নেই ৫-৭টি ট্রান্সফরমার চুরির ঘটনা ঘটলেও চোরদের সনাক্ত বা আটক করা যায়নি। জেলার অন্য উপজেলাগুলোর পল্লী অঞ্চলেও ট্রান্সফরমার চুরির ঘটনা ঘটছে। অপরদিকে ট্রান্সফরমার হারিয়ে কৃষকেরা জমি বন্ধক রেখে ঋণ করে টাকা যোগাড়  করেও পল্লী বিদ্যুত্ সমিতির যথেষ্ট মজুদ না থাকায় ট্রান্সফরমার পাচ্ছে না। গত শনিবার রাতে সদর উপজেলার বাগবাটি ইউনিয়নের ঘোড়াচরা গ্রামের কৃষক সাইফুল ইসলামের ৫ কেভি ট্রান্সফরমারটি চুরি হয়েছে। কৃষক সাইফুল ইসলাম জানায়, ২ ইঞ্চি লোহার শিকল দিয়ে ট্রান্সফরমারটি তালা দেয়া ছিল। ৩০ ফুট উপরে উঠে ঐ শিকল কেটে ট্রান্সফরমারের ভিতর থেকে তামার তার ও কয়েল চুরি হয়ে গেছে। একই দিন শিয়ালকোল গ্রামের একটি ট্রান্সফরমার চুরি হয়েছে। এমনকি উল্লাপাড়ায় সংসদ সদস্য শফিকুল ইসলাম শফির ট্রান্সফরমারটিও চুরি করে নিয়ে গেছে চোরের দল। এ ব্যাপারে পল্লী  বিদ্যুত্ সমিতির ঘোড়াচরা এরিয়া অফিসের ইঞ্জিনিয়ার কামরুল হাসান কৃষক সাইফুলের ট্রান্সফরমার চুরি হওয়ার ঘটনায় সত্যতা স্বীকার করে বলেন, ট্রান্সফরমার ও বৈদ্যুতিক তারসহ সরঞ্জামাদি চুরির ঘটনা নিয়মিত ঘটছে। প্রশিক্ষিত চোরের দল এ কাজ করেছে। পল্লী বিদ্যুত্ সমিতি, সিরাজগঞ্জে ডিজিএম মোঃ মামুন জানান, স্থানীয় লোকের সহায়তায় বাইরে থেকে আসা সংঘবদ্ধ চোরের দল এই চুরির ঘটনা ঘটাতে পারে।